ขอประชาชนอย่ากังวลเข้ารับการฉีดวัคซีนโควิด-19 เพื่อร่วมกันสร้างภูมิคุ้มกันกลุ่ม
ศาสตราจารย์นายแพทย์ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยาคลินิก คณะแพทยศาสตร์ จุฬาลงกรณ์มหาวิทยาลัย ชี้แจงว่า จากการตรวจสอบขององค์การอนามัยโลกและสหภาพยุโรป พบว่า วัคซีนแอสตร้าเซนเนก้า ไม่เกี่ยวข้องกับการทำให้เกิดภาวะลิ่มเลือดอุดตัน ดังนั้นประเมินแล้วว่าสามารถฉีดให้กับคนไทยได้ โดยเฉพาะผู้ที่มีอายุมากกว่า 60 ปี และขอประชาชนไม่ต้องกังวล เพราะภายหลังฉีดให้นายกรัฐมนตรีและรัฐมนตรีแล้ว ไม่พบอาการข้างเคียง อีกทั้งทั่วโลกก็ใช้วัคซีนนี้กันจำนวนมาก แต่ยอมรับว่าการฉีดวัคซีนย่อมมีความเสี่ยงบ้างแต่เมื่อเปรียบเทียบกับผลประโยชน์ที่ได้รับ ถือว่ามีความคุ้มค่า ช่วยลดความรุนแรงของโรคและลดอัตราการเสียชีวิตได้ ขอเชิญชวนประชาชนให้เข้ารับวัคซีนโควิด-19 เพื่อให้เกิดภูมิคุ้มกันกลุ่ม โดยนอกจากจะช่วยลดอุบัติการณ์ของโรคระบาดได้แล้ว เศรษฐกิจก็ขับเคลื่อนได้เช่นกัน อย่างไรก็ตามแม้จะฉีดวัคซีนแล้วยังคงต้องปฏิบัติตามมาตรการของกระทรวงสาธารณสุขอย่างเคร่งครัดตามวิถีชีวิตใหม่วัคซีนโควิด-19 จากบริษัทอื่นๆ หากจะนำเข้าประเทศไทย ต้องผ่านการตรวจสอบจากคณะกรรมการอาหารและยาก่อน เพื่อมาตรฐานความปลอดภัย